Spook van 2017 maak Bokke nie meer skrikDie Springbokke speel vanaand teen Ierland in Dublin. Foto: Twitter. Dis welbekend dat die Springbokke se vorige besoek aan Dublin nie te goed verloop het nie. Ierland het ongetwyfeld die septer geswaai en ná 80 minute se spel het hulle as oorwinnaars van die veld gestap; die Bokke het met 38 – 3 die onderspit gedelf. Tog meen Siya Kolisi dat die spook van daardie 2017-loesing nie meer so gereeld sy verskyning in die Bok-kamp maak nie. “Ons het daaroor gepraat en nou, wanneer ŉ mens terugkyk, was dit beslis een van die Springbokke se donkerste dae op die rugbyveld. Maar hierdie is ŉ nuwe span en ons wil voortbou op dit wat ons vanjaar vermag het,” het die nasionale rugbykaptein gesê. “Ons is die derde gekeurde span in die wêreld en hulle is die nommereen-vyftiental. Ons wil op ons heel beste teen hulle wees.” Rassie Eramsus, SA Rugby se direkteur van rugby, meen dat al twee spanne intussen aanbeweeg het. “Ons het op daardie dag ŉ ordentlike pak slae gekry, maar in die daaropvolgende jare het dinge verbeter en ons kon die Wêreldbeker wen. Terselfdertyd het al twee spanne hul spelpatroon aangepas. Ierland is tans die topgekeurde span ter wêreld en hulle doen ongetwyfeld ŉ hele paar dinge reg – op en langs die veld.” Volgens Kolisi kan goeie verdediging en harde werk by die afbreekpunte die verskil tussen wen en verloor beteken. “Ierland is ŉ span wat die bal vir 15 fases kan rondbeweeg, maar ons het vertroue in ons verdedigingswerk. Ons sal egter moet seker maak dat ons dissipline ons nie in die steek laat nie.” Die wedstryd begin vanaand om 19:30 en die aksie sal regstreeks op SuperSport uitgesaai word. Springbokke: Cheslin Kolbe (heelagter), Kurt-Lee Arendse (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Jaden Hendrikse (skrumskakel), Jasper Wiese (agtsteman), Pieter-Steph du Toit (flank), Siya Kolisi (flank en kaptein), Lood de Jager (slot), Eben Etzebeth (slot), Frans Malherbe (stut), Malcolm Mark (haker) en Steven Kitshoff (stut). Plaasvervangers: Bongi Mbonambi, Ox Nché, Vincent Koch, Franco Mostert, Deon Fourie, Kwagga Smith, Faf de Klerk en Willie le Roux. Ierland: Hugo Keenan (heelagter), Robert Baloucoune (regtervleuel), Garry Ringrose (buitesenter), Stuart McCloskey (binnesenter), Mack Hansen (linkervleuel), Johnny Sexton (losskakel en kaptein), Conor Murray (skrumskakel), Caelan Doris (agtsteman), Josh van der Flier (flank), Peter O’Mahony (flank), James Ryan (slot), Tadhg Beirne (slot), Tadhg Furloong (stut), Dan Sheehan (haker) en Andrew Porter (stut). Plaasvervangers: Rob Herring, Cian Healy, Finlay Bealham, Kieran Treadwell, Jack Conan, Jamison Gibson-Park, Joey Carbery en Jimmy O’Brien.